Χρήστος Κορύλλος

Ο Χρήστος Κορύλλος (1842 - 5 Ιανουαρίου 1930) ήταν γιατρός από την Πάτρα, συγγραφέας κυρίως λαογραφικών βιβλίων και πολιτικός, εκλεγμένος βουλευτής δυο φορές.

Βιογραφία
Γεννήθηκε στην Πάτρα το 1842, άτομο ευφυές, πολυάσχολο, δραστήριο και τολμηρό. Είχε ανέκαθεν οικονομική ευμάρεια. Σπούδασε ιατρική στην Αυστρία και Γερμανία και όταν γύρισε από το εξωτερικό επιδόθηκε στην άσκηση της ιατρικής έχοντας μάλιστα πολλή πελατεία στο φαρμακείο του Καρακίτσου επί της οδού Γεροκωστοπούλου. Όταν έγιναν οι επιστρατεύσεις το 1886 και το 1897 ο Κορύλλος μετέβη ως επικεφαλής του Ελληνικού Ερυθρού Σταυρού στην πρώτη γραμμή τη μία φορά, και την άλλη στη Λευκάδα όπου ιδρύθηκε Νοσοκομείο. Από τότε άρχισε η ευεργετική δράση του Ερυθρού Σταυρού στην Πάτρα και ο Κορύλλος ήταν πρωτεργάτης του έργου αυτού.

Από νωρίς εισήλθε στην υπηρεσία του Δημοτικού Νοσοκομείου Πατρών που την εποχή εκείνη ήταν νεότευκτο και από τα πιο σύχρονα στην Ευρώπη. Αρχικά εργάστηκε ως απλός ιατρός, μετά Διευθυντής στην Παθολογική κλινική και από το 1904 Διευθυντής του Νοσοκομείου. Ο Κορύλλος έδωσε όλη την περιουσία του σε δωρεές και στο νοσοκομείο. Με τρεις πανομοιότυπες διαθήκες, όρισε κληρονόμο όλης της περιουσίας το Νοσοκομείο. Ενα χαρακτηριστικό παράδειγμα της δράσης του είναι ότι λίγο πριν τον θάνατό του ενώ ήταν κλινήρης δώρισε 50.000 δραχμές στο ορφανοτροφείο του Παναγιώτη Σκαγιόπουλου. Επίσης στη διαθήκη του όρισε να δοθούν από 300 δραχμές σε όλο το εργατικό προσωπικό του Δημοτικού Νοσοκομείου.

Είχε γράψει και εκδώσει πλήθος βιβλίων και μελετών, κυρίως λαογραφικά. Ήταν ιδρυτής και πρόεδρος του Παναχαϊκού Γυμναστικού Συλλόγου και της Παναχαϊκής. Η συμβολή του και η προσφορά του υπήρξαν κορυφαίες στα δυο σωματεία. Επίσης ήταν πρωτεργάτης της συγχώνευσης της ΓΕ Πατρών και του Παναχαϊκού ΓΣ για την ίδρυση της Παναχαϊκής, και ως πρόεδρος του Παναχαϊκού για την ίδρυση του ΣΕΓΑΣ. Επί προεδρίας του έγιναν οι πρώτοι αγώνες ποδοσφαίρου, κολύμβησης, ποδηλασίας, στίβου, γυμναστικής, σκοποβολής, πάλης και άρσης βαρών στην Πάτρα και στην Ελλάδα. Στα νεανικά του χρόνια ήταν και αθλητής του σκοπευτικού τμήματος του Παναχαϊκού, αναφέρεται ότι είχε διακριθεί σε εσωτερικούς αγώνες το 1907.

Ο Κορύλλος ήταν υποψήφιος σε Δημοτικές και σε Βουλευτικές εκλογές με το κόμμα των Φιλελευθέρων. Εκλέχτηκε 2 φορές βουλευτής Αχαΐας.
 
Απεβίωσε στις 5 Ιανουαρίου 1930 και κηδεύτηκε στο Α' Νεκροταφείο Πατρών, όπου υπάρχει ακόμα ο τάφος του με χαραγμένη τη ρήση του Σωκράτη: "Εν οίδα, ότι ουδέν οίδα". Η πόλη της Πάτρας τον τιμά έχοντας δώσει το όνομά του σε δρόμο δίπλα στο Παλαιό σήμερα Δημοτικό Νοσοκομείο. Ανιψιός του ήταν ο Πολύβιος Κορύλλος.

Έργα του 
 Ενδεκαετείς Μετεωρολογικαί Παρατηρήσεις Εν Πάτραις: (1882-1892) (1893).
 Η Εθνογραφία της Πελοποννήσου: Απάντησις εις τα υπό του κ. A. Philippson γραφέντα (1890).
 Η Πελοπόννησος κατά τους χρόνους της εθνεγερσίας 1770-1821. (πρόσφατη έκδοση: Εκδόσεις Πελασγός, Αθήνα 2003. ISBN 960-522-179-9.) (πρώτη έκδοση: 1928)
 Λόγος πανηγυρικός απαγγελθείς εν τη αιθούση της Σχολής του Λαού τη 25η Μαρτίου επετείω εορτή της Εθνικής Παλιγγενεσίας (1884).
 Πεζοπορία από Πατρών εις Καλάμας, υπό Χ. Π. Κορύλλου και Στ. Θεοχάρη. (πρόσφατη έκδοση: Εκδόσεις Περί Τεχνών, Πάτρα 2004. ISBN 960-8260-52-3.) (πρώτη έκδοση: 1891)
 Πεζοπορία από Πατρών εις Σπάρτην: Από Πατρών διά Θαλάσσης εις Γύθειον και εκείθεν διά Σπάρτης εις Ταΰγετον. Επάνοδος εις Πάτρας διά Ναυπλίου και Κορίνθου. (πρόσφατη έκδοση: Εκδόσεις Πανεπιστημίου Πατρών 1997. ISBN 960-530-009-5.) (πρώτη έκδοση: 1889)
 Πεζοπορία από Πατρών εις Τρίπολιν. (πρόσφατη έκδοση: Εκδόσεις εφημερίδας Πελοπόννησος - σειρά: Αχαϊκή Βιβλιοθήκη, Πάτρα 2014. ISBN 978-960-88372-1-8.) (πρώτη έκδοση: 1890)
 Τα Ιεροσόλυμα: Οδηγός προσκυνητού (1927).
 Χωρογραφία της Ελλάδος. Α'. Νομός Αχαΐας. (πρόσφατη έκδοση: Εκδόσεις Εταιρείας Μελέτης Ελληνικής Ιστορίας, Αθήνα 2002. ISBN 960-8172-25-Χ.) (πρώτη έκδοση: 1903)

Πηγές 
 Αλέκος Μαρασλής, Πάτρα 1900, Πάτρα 1978. ISBN 960-14-0826-6. (επανέκδοση: Εκδοτικός Οίκος Α. Α. Λιβάνη, Αθήνα 2003. ISBN-13 978-960-14-0826-2.)
 Νίκος Μπακουνάκης, Πάτρα 1828-1860. Μια ελληνική πρωτεύουσα στον 19ο αιώνα, Αθήνα: Καστανιώτης, 1995 (2η έκδοση), ISBN 960-03-0000-3 (1η έκδοση: 1988).
 Πελοπόννησος. Ιστορίες της πόλης, Εκδόσεις περί τεχνών, Πάτρα 2004. ISBN 960-88372-0-0.
 Νίκος Ε. Πολίτης, Ο Πατραϊκός αθλητισμός, Τόμος Β΄, Από την εποχή του Τόφαλου ως την ίδρυση της Παναχαϊκής, Αχαϊκές εκδόσεις, Πάτρα 1997. ISBN 960716492X.
 Νίκος Ε. Πολίτης, Ο Πατραϊκός αθλητισμός, Τόμος Α΄, Η πρώτη δεκαετία 1891-1900, Αχαϊκές εκδόσεις, Πάτρα 1994. ISBN 9607164911.

Έλληνες ιατροί του 19ου αιώνα
Έλληνες ευεργέτες
Βουλευτές Αχαΐας
Παναχαϊκή Γ.Ε.
Έλληνες συγγραφείς
Σκοπευτές της Παναχαϊκής
Έλληνες ιατροί του 20ου αιώνα
Έλληνες αθλητές της σκοποβολής